R8.8 miljoen aan Zuma-prokureurs betaalPres. Jacob Zuma Die staat het glo die afgelope vier jaar R8.8 miljoen aan prokureurs spandeer wat pres. Jacob Zuma moes verteenwoordig. “Dit is ŉ blatante diskriminasie,” het Johann Abrie, woordvoerder van Congress of the People (Cope), Woensdag in ŉ verklaring gesê. “Dit is ŉ bevestiging dat Zuma geen onderskeid tref tussen belastinggeld en sy eie geld nie.” “Cope het Suid-Afrikaners reeds in 2008 gewaarsku dat Zuma ŉ kompulsiewe verkwister is. Sy begrip van die voordele van sy posisie is toegang tot onbeperkte kontant,” het Abrie gesê. Jeff Radebe, minister van justisie, het in ŉ geskrewe antwoord op ŉ vraag van Debbie Schafer, DA-LP in die parlement gesê die regsfirma Hulley en Vennote het in 2009/10 ŉ bedrag van R7 945 972 ontvang, R570 068 in 2010/11 en R327 890 in 2012/13. Die sake hou verband met die multimiljardrandse wapentransaksie en die sogenaamde spioenasiebande. Schafer het Woensdag gesê die DA beplan opvolgvrae oor die bedrae. Dit is ŉ poging om te bepaal watter gedeelte van die R8.8 miljoen oorbetaal is aan Zuma se privaatprokureur, Michael Hulley. “Dit is ŉ skande dat die president se privaatprokureur belastinggeld invorder terwyl miljoene Suid-Afrikaners, insluitend slagoffers van Marikana, nie regsverteenwoordiging kan bekostig nie,” het Abrie bygevoeg. “Die voltydse aanstelling van Hulley is onaanvaarbaar, onregverdig en moet deur alle Suid-Afrikaners veroordeel word.”